უბსუ-ნური
უბსუ-ნური (მონ. Увс нуур,რუს. Убсу-Нур) — მარილის მაღალი შემცველობის ტბა მონღოლეთსა და ნაწილობრივ რუსეთში, უბსუ-ნურის აუზში. მისი ფართობი 3,350 კმ²-ია და უდიდესია მონღოლეთში. მდებარეობს დიდი ტბების ქვაბულში, ზღვის დონიდან 759 მეტრზე. მის სიახლოვეს მდებარე ყველაზე დიდი დასახლებაა ქალაქი ულანგომი. ტბის თავთხელი და ძალიან მარილიანი წყალი ნარჩენია იმ მლაშე ზღვისა, რომელიც ათასობით წლის წინ ამ ტერიტორიებს ფარავდა. ტბის სიგრძე 84 კმ-ია, სიგანე 79 კმ, მაქსიმალური სიღრმე 20 მ. მთავარი ჩამდინარე მდინარეებია ხანგაის მთებიდან ჩამომდინარე ტურუნი და ტესი და ალთაის მთებიდან ჩამომდინარე ხალხირა და სანგილი. ზამთარში ტბა იყინება (ოქტომბრიდან მაისამდე). მის წყალში გავრცელებულია 29 სახეობის თევზი. ტბა და მისი შემოგარენი დაცულ ტერიტორიას წარმოადგენს. 2003 წელს იგი იუნესკომ მსოფლიო მემკვიდრეობის სიაში შეიტანა.